OBRAZLOŽITVENI MEMORANDUM

1. OZADJE PREDLOGA

Pregled pogojev za pristop Samoe k STO

I. UVOD

Članice Svetovne trgovinske organizacije (STO) in Samoa so dosegle sklepno fazo sporazuma o pogojih za pristop Samoe k organizaciji. Ta sledi skoraj 13-letnim pogajanjem, ki so se začela, ko je Samoa leta 1998 vložila prošnjo za članstvo v STO. Prošnja Samoe za pristop je bila pregledana v skladu s smernicami, ki jih ureja Sklep Generalnega sveta STO z dne 10. decembra 2002 o pristopu najmanj razvitih držav. Zato, da bi EU uradno podprla članstvo Samoe, je zdaj potreben Sklep Sveta, ki potrjuje pogoje za pristop Samoe.

Povzetek pristopnih pogojev je naveden v nadaljevanju.

II. POVZETEK POGOJEV ZA PRISTOP SAMOE K STO PO PODROČJIH

Povprečna končna usklajena carinska stopnja Samoe je 21-odstotna.

Končna usklajena carinska stopnja v različnih industrijskih področjih niha med najnižjo povprečno stopnjo 13,5 % za farmacevtske izdelke in 16 % za kemikalije ter najvišjo povprečno stopnjo 30 % za obutev in igrače.

Od skupno 5 315 tarifnih postavk s seznama Samoe jih bo ob pristopu le še 23 brez končne usklajene carinske stopnje in bo zanje torej veljalo prehodno obdobje izvajanja. Obdobje izvajanja velja do leta 2017 za 16 industrijskih tarifnih postavk (kroglični ležaji, instrumenti za navigacijo, kolesa) in do leta 2022 za 7 tarifnih postavk za kmetijske izdelke (pšenica, ječmen, žvečilni gumi).

Te povprečne tarifne stopnje so dokaj razumne glede na status Samoe med najmanj razvitimi državami, njene majhnosti in ranljivosti gospodarstva ter otoškega značaja. Pretekla praksa EU glede najmanj razvitih držav je bila, da se tarifne stopnje sprejmejo kot sprejemljive za gospodarstva primerljive velikosti. Samoa sodeluje pri pogajanjih o celovitem Sporazumu o gospodarskem partnerstvu (EPS) kot del pacifiške skupine držav AKP.

Industrijski izdelki

- Povprečna končna usklajena carinska stopnja za nekmetijske proizvode je 22,3 %.

- Za večino industrijskih področij so usklajene povprečne stopnje pod 25 % in največ 30 %.

- Najvišja stopnja tarif je na področju obutve in igrač (končna usklajena carinska stopnja je 30 %).

- Tarifne postavke za farmacevtske izdelke s 13,5 % predstavljajo najnižjo povprečno usklajeno stopnjo, kemični izdelki pa s 16 % predstavljajo relativno nizko povprečno usklajeno stopnjo.

Kmetijski proizvodi

- Za kmetijske proizvode je povprečna končna usklajena carinska stopnja 19,6 %.

- Najvišja tarifa v kmetijstvu je 35 % za čokolado, kavo, tobak in hrano za hišne živali ter 65 % za svežo zelenjavo in ribe. Žita, kot so pšenica, ječmen in riž, predstavljajo omejene stopnje tarif med 10 % in 15 %.

Storitve

Seznam Samoe posebnih obveznosti za storitve je zelo ugoden glede na njen status najmanj razvite države. Samoa bo izpolnila obveznosti glede dostopa do trga ter nacionalne obravnave na širšem področju storitev, vključno s strokovnimi, računalniškimi in drugimi poslovnimi storitvami, komunikacijskimi storitvami (dostavne storitve in telekomunikacije), storitvami na področju gradbeništva, zasebnega izobraževanja, okolja, financ (zavarovalništvo in bančništvo) in turističnimi storitvami.

Obveznosti po protokolu

V zadnji, večstranski fazi pristopnega procesa so si članice STO skupaj prizadevale zagotoviti temeljno skladnost trgovinskih zakonov in ustanov Samoe s pravili in sporazumi STO ter jih navedle v protokolu o pristopu in poročilu delovne skupine. Za EU so najpomembnejša naslednja področja:

Pravice do trgovanja

Samoa je potrdila, da bodo od dneva pristopa njeni zakoni in predpisi, ki urejajo pravico do trgovanja in vse pristojbine, dajatve, zaračunane na take pravice, v celoti v skladu z obveznostmi do STO. Spremeni se predvsem samoanski sistem uvoznih dovoljenj za alkohol, ki je združil pravico do uvoza in pravico do razširjanja, vključno z oblikovanjem začasne licence, s katero lahko njen imetnik začasno uvaža in prodaja alkohol, in odpravo pravice do uvoza in do razširjanja.

Tuje naložbe

Samoa je sodelovala pri reviziji svojega Zakona o tujih vlaganjih. Potrdila je, da bo od datuma pristopa zagotavljala skladnost z zahtevami STO, vključno z zavezami iz svojega seznama posebnih obveznosti za storitve. To se nanaša zlasti na upravljanje rezervnih (Reserved) in omejenih (Restricted) seznamov gospodarskih dejavnosti, kot jih ureja Zakon o tujih vlaganjih.

Carinsko vrednotenje

Do datuma pristopa bosta zakonodaja in režim Samoe o carinskem vrednotenju usklajena s sporazumi STO o carinskem vrednotenju.

Področja, za katera je bilo zahtevano prehodno obdobje

Notranji davki na uvoz: Samoa bo morala v treh letih po pristopu davčno obravnavo uvoženih in domačih osnovnih izdelkov uskladiti z določbami STO (tj. spremeniti Zakon o davku na blago in storitve z dodano vrednostjo („VAGST“) za obravnavo sedanjega izvzetja iz VAGST primarnih proizvajalcev, ki so v vseh primerih mali proizvajalci, ki prodajajo svoje izdelke na lokalnem trgu). Po tem obdobju bo Samoa o spremembi ali odpravi zadevne oprostitve davka poročala zlasti Generalnemu svetu STO. Prehodno obdobje bo namenjeno za načrtovanje najprimernejše zakonodajne reforme ob upoštevanju domačega kmetijskega sektorja, upravnih omejitev ministrstva, pristojnega za upravljanje VAGST, in politične občutljivosti, povezane z reformo.

Pravice intelektualne lastnine: do datuma pristopa bo Samoa sprejela zakonodajo, s katero bo svojo shemo intelektualne lastnine uskladila s Sporazumom TRIPS. Popolno izvajanje bo zagotovljeno do julija 2013.

III. PRIPOROČILO

Ob predložitvi pogojev za pristop Samoe k STO v odobritev Svetu Komisija meni, da so ti pogoji uravnotežen in hkrati ambiciozen sveženj zavez za odpiranje trga, ki bodo Samoi in tudi njenim trgovinskim partnericam v STO prinesle znatne koristi.

2011/0331 (NLE)

Predlog

SKLEP SVETA

o stališču Evropske unije v ustrezni instanci Svetovne trgovinske organizacije glede pristopa Samoe k Svetovni trgovinski organizaciji

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti člena 91, člena 100(2) in prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Vlada Samoe je 15. aprila 1998 zaprosila za pristop k Sporazumu o ustanovitvi Svetovne trgovinske organizacije (STO) na podlagi člena XII navedenega sporazuma.

(2) Dne 15. julija 1998 je bila ustanovljena delovna skupina za pristop Samoe, da bi se dogovorili o pristopnih pogojih, sprejemljivih za Samoo in vse članice STO.

(3) Komisija je v imenu Unije s pogajanji določila celovit sklop zavez Samoe za odpiranje trga, ki izpolnjujejo zahteve Unije in so v skladu s stopnjo razvoja Samoe.

(4) Te zaveze so zdaj zajete v Protokolu o pristopu Samoe k STO.

(5) Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Samoi.

(6) Protokol o pristopu je zato treba odobriti.

(7) Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

(8) Zato je treba sprejeti stališče, ki ga bo zagovarjala Unija v ustrezni instanci STO, tj. na ministrski konferenci ali v Generalnem svetu –

SPREJEL NASLEDNJI SKLEP:

Edini člen

1. Evropska unija bo v ustreznem organu STO zagovarjala stališče, da se pristop Samoe k STO odobri.

2. Ta sklep začne veljati z dnem sprejetja.

V […],

Za Svet

Predsednik